Stadio: Beëindig langtermyn-daaltendens | Netwerk24
Deur Moxima Gama 30 Oktober 2020 05:03
Die privaathoëronderwysmaatskappy Stadio, wat deur PSG beheer word, het in Augustus gesê sy studentetal het in die boekjaar tot 30 Junie met 10% gestyg, terwyl sy inkomste met 15% tot R468,2 miljoen gestyg het.
Die groep het egter van 'n wins van R52 miljoen vantevore na 'n verlies van R78 miljoen omgeswaai weens afskrywings van bestaande handelsmerke terwyl hy na 'n enkele handelsmerk onder die naam Stadio oorskakel. Vooruitsigte: Stadio se aandeelprys het by 75c gebly, en al verhandel hy sywaarts, dui sy positiewe 3W RSI daarop dat die bulle terugkeer.
Stadio het deur sy langtermyn-daaltendens se weerstandtendenslyn gebreek, en hy verhandel tans tussen 200c en 75c. As steun stewig by 115c behou word, kan 'n positiewe uitbreking kom, en Stadio sal dan met 'n nuwe stygtendens begin.
'n Goeie koopsein sal bo 200c voorkom en sodoende 'n positiewe uitbreking uit die daaltendens bevestig. Dit sal Stadio se aandeelprys deur die volgende weerstand by 325c kan laat styg. Lang posisies kan bo dié vlak vergroot word omdat aankope waarskynlik verder tot by weerstand by 425c kan voortduur.
Weerstand by 200c sal die sywaartse tendens verleng. 'n Daling deur 115c kan veroorsaak dat Stadio weer sy algehele laagtepunt van 75c toets. Vermy dan 'n lang posisie.